URDHËR
Nr. 2, datë 27.5.2022

[bookmark: _GoBack]PËR SHPALLJEN E “THIRRJES SË SHTATË”, NË KUADËR TË PROGRAMIT KOMBËTAR TË PRAKTIKAVE TË PUNËS

Në mbështetje të nenit 102 të Kushtetutës së Republikës së Shqipërisë; pikës 6 të vendimit të Këshillit të Ministrave nr. 395, datë 29.4.2015, “Për miratimin e Programit Kombëtar të Praktikave të Punës në administratën shtetërore dhe institucionet e tjera publike”, të ndryshuar, 

URDHËROJ:

1. Shpalljen e “Thirrjes së shtatë”, në kuadër të Programit Kombëtar të Praktikave të Punës, me mbështetjen e institucioneve të administratës shtetërore, në nivel qendror dhe vendor, institucioneve të tjera publike, njësive të vetëqeverisjes vendore, shoqërive tregtare dhe organizatave jofitimprurëse brenda muajit korrik 2022. 
2. Programi Kombëtar i Praktikave të Punës për vitin 2022 do të realizohet sipas planit të veprimit dhe metodologjisë bashkëlidhur këtij urdhri. 
3. Ngarkohet për zbatimin e këtij urdhri, Grupi i Punës për realizimin e “Thirrjes së shtatë” të Programit Kombëtar të Praktikave të Punës. 
Ky urdhër hyn në fuqi menjëherë dhe botohet në Fletoren Zyrtare.

MINISTËR I SHTETIT PËR RININË DHE FËMIJËT
Bora Muzhaqi

METODOLOGJIA DHE PLANI I VEPRIMIT NË KUADËR TË PROGRAMIT KOMBËTAR TË PRAKTIKAVE TË PUNËS, THIRRJA E SHTATË

Në zbatim të vendimit nr. 395, datë 29.4.2015 të Këshillit të Ministrave, “Për miratimin e programit kombëtar të praktikave të punës në administratën shtetërore dhe institucionet e tjera publike”, të ndryshuar, Programi Kombëtar i Praktikave të Punës do të realizohet sipas planit të veprimit dhe metodologjisë së miratuar nga ministri i Shtetit për Rininë dhe Fëmijët, që përcakton shpalljen për thirrjen e radhës, afatin për aplikim, dokumentet për aplikim dhe mënyrën e vlerësimit. 
1. Puna përgatitore për planifikimin e nevojave: 
a) Institucionet e përfshira në këtë program i komunikojnë ministrit të Shtetit për Rininë dhe Fëmijët, personat e kontaktit për programin, numrin e praktikantëve dhe profilet e tyre studimore; 
b) Ministri i Shtetit për Rininë dhe Fëmijët është përgjegjës për mbledhjen e të dhënave dhe plotësimin e databazës për të gjitha institucionet e përfshira në program;
c) Ministri i Shtetit për Rininë dhe Fëmijët përgatit materialet për publikim në platformën online: https://praktika.riniafemijet gov.al; 
d) Ministri i Shtetit për Rininë dhe Fëmijët mban komunikimin me personat e kontaktit të të gjithë institucioneve të përfshira në program; 
e) Ministritë, institucionet e tjera publike, njësitë e vetëqeverisjes vendore dhe shoqëritë tregtare, nëpërmjet personave të kontaktit të konfirmuar, organizojnë dhe udhëzojnë institucionet dhe njësitë në varësi, në lidhje me tërësinë e procesit të zhvillimit të programit.
2. Përgatitja dhe shpallja e procesit të aplikimit: 
a) Krijimi i platformës online për aplikim: https://praktika.riniafemijet.gov.al; 
b) Shpallja e thirrjes realizohet nga ministri i Shtetit për Rininë dhe Fëmijët, me pjesëmarrjen e institucioneve të tjera bashkëpunuese;
c) Shpallja e thirrjes u dërgohet institucioneve, të cilat kanë për detyrim ta publikojnë në faqet e tyre zyrtare dhe mediet sociale;
d) Procesi i aplikimit fillon në datën 1 korrik 2022 dhe përfundon në 31 korrik 2022; 
e) Ministri i Shtetit për Rininë dhe Fëmijët ka të drejtë të zgjasë afatin e aplikimit. 
3. Kriteret e aplikimit: 
a) Aplikantët duhet të kenë mbushur 21 vjeç deri në datë 12 shtator 2022, si dhe të jenë deri në 26 vjeç në datë 12 dhjetor 2022 (fillimi i programit të praktikës); 
b) Aplikantët duhet të jenë minimalisht të diplomuar në programet e studimit të ciklit të parë Bachelor, deri në datë 12 shtator 2022. 
c) Aplikantët nuk duhet të kenë qenë pjesë e programit në thirrjet e mëparshme, pasi qëllimi i tij është ofrimi i një përvoje kualifikuese, që ndikon në zhvillimin e aftësive profesionale e të shprehive të tyre praktike, në njohje me sistemin administrativ publik dhe shoqëritë tregtare. 
4. Kohëzgjatja e Programit: 
a) Programi Kombëtar i Praktikës së Punës, “Thirrja e shtat”, do të zgjasë 3 (tre) muaj; 
b) Programi fillon në datë 12 shtator 2022 dhe përfundon në datë 12 dhjetor 2022.
5. Procesi i aplikimit: 
a) Aplikimi kryhet në platformën zyrtare të programit: https://praktika.riniafemijet.gov.al;
b) Në platformën e aplikimit publikohen profilet studimore të kërkuara nga institucionet pjesëmarrëse në program, me qëllim orientimin e kandidatëve. 
6. Formati i aplikimit 
Në formatin e aplikimit kërkohen të dhënat, si më poshtë: 
a) të dhënat personale; 
b) studimet e fundit të përfunduara; 
c) përcaktimi i mesatares së studimeve të fundit të përfunduara, me të cilat aplikanti po kandidon;
d) jetëshkrimi; 
e) letra e motivimit, në të cilën kërkohet të shpjegohet se si kjo praktikë në institucionin përkatës do të ndikonte në rritjen e tij/saj profesionale. 
7. Fushata e komunikimit për “Thirrjen e shtatë”: 
a) Institucionet pjesëmarrëse në program bashkëpunojnë për publikimin e “Thirrjes së shtatë” të programit; 
b) Ministri i Shtetit për Rininë dhe Fëmijët organizon takime informuese me studentë, të rinj, organizatat rinore dhe/ose organizatat për të rinjtë, shoqëritë tregtare etj. 
8. Ngritja e komisioneve përzgjedhëse: 
a) Institucionet pjesëmarrëse ngrenë komisionet përzgjedhëse përpara mbarimit të afatit të aplikimit; 
b) Institucionet përcaktojnë nëse njësitë nën varësi ngrenë komisione përzgjedhëse apo përzgjedhja realizohet nga vetë institucioni, nga i cili kanë varësi; mbështetur në kërkesat e profileve studimore të deklaruara;
c) Komisioni është i përbërë nga minimalisht 3 (tre) persona; 
d) Personi kontaktit i institucionit është anëtar; 
e) Nëpërmjet personave kontakt të konfirmuar, organizojnë dhe udhëzojnë institucionet dhe njësitë nën varësi, në lidhje me tërësinë e procesit të ngritjes së komisioneve. 
9. Komunikimi i aplikimeve 
a) Personi i kontaktit i ministrit të Shtetit për Rininë dhe Fëmijët i dërgon në format elektronik aplikimet e marra në platformë për institucionin personave të kontaktit të programit, brenda 3 (tre) ditëve kalendarike nga mbyllja e aplikimeve; 
b) Ministritë, institucionet e tjera publike, njësitë e vetëqeverisjes vendore, shoqëritë tregtare dhe organizatat jofitimprurëse dërgojnë elektronikisht aplikimet në personat e kontaktit të institucioneve dhe njësive që kanë vartësi dhe në të cilat janë ngritur komisione përzgjedhëse. 
10. Përzgjedhja e kandidatëve fitues 
Vlerësimi: Vlerësimi maksimal është 40 pikë dhe kryhet si më poshtë: 
I. Vlerësimi për nivelin e diplomës:
a) Bachelor 			5 pikë;
b) Master profesional 	10 pikë;
c) Master shkencor 		15 pikë. 
II. Vlerësimi për mesataren e notave: 
a) 5–6 		5 pikë;
b) 7–8 		10 pikë; 
c) 9–10 		15 pikë. 
III. Letra e motivimit vlerësohet nga 1 deri në 10 pikë. 
Përzgjedhja: 
a) Përzgjedhja e kandidatëve mbështetet në profilet studimore të kërkuara nga institucioni, të cilat shpallen në platformën e aplikimit për “Thirrjen e shtatë”; 
b) Komisioni harton listën me kandidatët sipas renditjes së pikëve, ndarë sipas profileve studimore;
c) Komisioni shpall listën fituese sipas profileve studimore brenda 3 (tri) ditëve pune nga dërgimi i aplikimeve;
d) Komisioni harton listën e kandidatëve në pritje. 
11. Lajmërimi i fituesve: 
a) Institucioni pjesëmarrës në program është përgjegjës për lajmërimin dhe verifikimin e fituesve brenda 2 (dy) ditëve pune nga shpallja e fituesve; 
b) Fituesit lajmërohen mbi datën e paraqitjes në institucion dhe dokumentacionin që duhet të dorëzohet në institucionin ku kryhet programi; 
c) Institucionet e përfshira në program dërgojnë elektronikisht pranë ministrit të Shtetit për Rininë dhe Fëmijët, emrat e praktikantëve që rezultojnë fitues të procesit të përzgjedhjes dhe verifikimit brenda 6 (gjashtë) ditëve pune nga data e dërgimit të aplikimeve, sipas formatit dhe të dhënave të përcaktuara nga ministri i Shtetit për Rininë dhe Fëmijët;
d) Ankimimet bëhen brenda 3 (tre) ditëve kalendarike nga shpallja e fituesve. 
12. Procesi i rishpërndarjes: 
a) Në rast se institucioni nuk plotëson vendet e kërkuara me aplikimet e marra, mund të kërkojë kandidatë nga institucionet brenda të njëjtit sistem ministror, bashkiak apo të biznesit, si dhe mund të kërkojnë nga aplikimet e tjera, sipas sistemeve përkatëse, brenda 2 (dy) ditëve pune nga dërgimi i listës fituese. 
b) Koordinimin e rishpërndarjes e realizon personi kontaktit i ministrit të Shtetit për Rininë dhe Fëmijët brenda 3 (tre) ditëve pune nga dërgimi i kërkesës së institucioneve për vendet e paplotësuara;
c) Institucionet përzgjedhin mes aplikantëve të dërguar nga personi kontaktit i ministrit të Shtetit për Rininë dhe Fëmijët, sipas së njëjtës metodologji më sipër dhe shpallin fituesit brenda 2 (dy) ditëve nga dërgimi i aplikimeve shtesë. 
13. Angazhimi i praktikantit në orë pune: 
a) Praktikanti do të kryejë praktikën e punës pranë institucionit ku është pranuar, çdo ditë, nga e hëna deri të premten, orar zyrtar. 
b) Praktikanti, që të certifikohet për përfundim me sukses të programit, duhet të ketë marrë pjesë minimalisht në 80% të periudhës së zhvillimit të programit.
14. Fillimi i programit 
a) Kandidati fitues dorëzon te personi kontaktit në institucion jo më vonë se 10 ditë pasi ka filluar programin: jetëshkrim, fotokopje ID, kopje e noterizuar e listës së notave të studimeve të përfunduara, kopje e noterizuar e diplomës së studimeve të përfunduara. 
b) Personi kontaktit në çdo institucion konfirmon të dhënat e deklaruara në aplikim. 
c) Në qoftë se kandidati ka bërë deklarim të rremë nuk kualifikohet.
d) Në rast skualifikimi apo të tërheqjes nga programi të një kandidati, personi kontaktit i programit përzgjedh të renditurin në radhë, me të njëjtin profil studimor, me pikët më të larta për atë institucion, sipas listës së pritjes së hartuar nga komisioni. 
e) Pas konfirmimit të të dhënave, nënshkruhet marrëveshja midis institucionit ku kryhet praktika dhe praktikantit, brenda 14 ditësh kalendarike nga fillimi i programit. 
f) Marrëveshja tip hartohet nga ministri i Shtetit për Rininë dhe Fëmijët. 
g) Personi kontaktit në çdo institucion koordinon procesin e përcaktimit të një mbikëqyrësi për secilin praktikant, i cili përmbush kriteret dhe detyrat e përcaktuara në vendimin e Këshillit të Ministrave nr. 395, datë 29.4.2015, i ndryshuar, pika 8 dhe 9. 
15. Përfundimi i programit për “Thirrjen e shtatë”: 
a) Hartohen nga grupi i punës dhe miratohen nga ministri i Shtetit për Rininë dhe Fëmijët formularët e vlerësimit për praktikantët nga mbikëqyrësit dhe formularët e vlerësimit të mbikëqyrësit nga praktikanti; 
b) Javën e fundit të zhvillimit të programit plotësohen formularët e vlerësimit nga mbikëqyrësi për praktikantët dhe nga praktikantët për mbikëqyrësit; 
c) Grupi i punës së ministrit të Shtetit për Rininë dhe Fëmijët harton formatin e certifikatës për praktikantët që kanë zhvilluar me sukses programin; 
d) Ministri i Shtetit për Rininë dhe Fëmijët verifikon me çdo institucion të përfshirë listën e praktikantëve që kanë kryer me sukses praktikën tre mujore; 
e) Ministri i Shtetit për Rininë dhe Fëmijët përgatit certifikatën për çdo praktikant që ka përfunduar me sukses praktikën dhe i dërgon certifikatat tek institucionet përkatëse; 
f) Institucionet realizojnë shpërndarjen e certifikatave te praktikantët.
